Diari Oficial de la Generalitat Valenciana


Sumari del DOGV 7923, del 23-11-2016 (2016/9323)

ORDRE 25/2016, de 21 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió d'ajudes destinades a la promoció, foment i difusió de l'economia social a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/11/21/25/dof/vci/html**

### Dades del document

Número de DOGV
:   7923

Data del DOGV
:   23-11-2016

Secció del DOGV
:   I. DISPOSICIONS GENERALS

Número del document
:   2016/9323


Data del document
:   21-11-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * cooperativa
    * accés a l'ocupació
    * sindicat
    * suport econòmic
    * associació
    * formació en el lloc de treball
    * inserció professional
    * legislació

ORDRE 25/2016, de 21 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió d'ajudes destinades a la promoció, foment i difusió de l'economia social a la Comunitat Valenciana. [2016/9323]  
Índex  
Preàmbul  
Capítol I. Disposicions generals  
Article 1. Objecte, àmbit d'aplicació i règim jurídic  
Article 2. Entitats beneficiàries i despeses subvencionables  
Article 3. Sol·licituds de subvencions i documentació que haurà d'adjuntar-se a aquestes  
Article 4. Criteris per a la concessió  
Article 5. Procediment de concessió  
Article 6. Concessió de la subvenció  
Article 7. Bestretes a compte de les subvencions concedides i pagaments parcials d'aquestes  
Article 8. Resolució d'incidències i control de les ajudes  
Article 9. Obligacions de les beneficiàries  
Article 10. Justificació i liquidació de la subvenció  
Article 11. Concurrència d'ajudes i subvencions  
Article 12. Minoració i resolució de les ajudes concedides  
Article 13. Cofinançament dels Fons Estructurals de la Unió Europea  
Capítol II. Actuacions subvencionables  
Article 14. Actuacions subvencionables i quantia màxima de les ajudes  
Article 15. Ajudes per a despeses generals i de funcionament  
Article 16. Ajudes per a activitats de formació, foment i difusió no vinculades directament al foment de l'ocupació  
Article 17. Ajudes per a activitats de formació, foment i difusió vinculades directament al foment de l'ocupació  
Article 18. Ajudes a la inversió  
Article 19. Ajudes per a xarxes d'informació especialitzades en matèries d'economia social  
Capítol III. Criteris de valoració de les sol·licituds d'ajudes per a actuacions de promoció, foment i difusió de l'economia social a la Comunitat Valenciana  
Article 20. Criteris de valoració de les ajudes per a despeses generals i de funcionament  
Article 21. Criteris de valoració per a les actuacions de formació, foment i difusió  
Article 22. Criteris de valoració de les actuacions directament vinculades amb la creació d'ocupació  
Article 23. Valoració de les sol·licituds d'ajudes per a xarxes d'informació especialitzades en matèries d'economia social  
Article 24. Valoració d'actuacions amb especial transcendència social o sostenible  
Article 25. Valoració de sol·licituds d'ajuda per a inversió  
Disposició addicional única. Finançament  
Disposició derogatòria  
Disposicions finals  
Primera. Habilitació  
Segona. Entrada en vigor  
  
  
PREÀMBUL  
  
L'article 80.4 de l'Estatut d'Autonomia de la Comunitat Valenciana estableix que la Generalitat promourà formes de participació dels treballadors en la propietat dels mitjans de producció i fomentarà la participació en les empreses i la creació de societats cooperatives i altres figures jurídiques d'economia social. A aquest efecte, la política de la Generalitat en la matèria es tradueix, entre altres accions, en l'establiment d'ajudes destinades a la promoció, foment i difusió d'aquestes empreses, considerades en el seu conjunt, i a procurar que aquestes puguen dotar-se dels mecanismes i institucions que els permeten articular la representació i defensa dels interessos que els són propis. D'altra banda, el compliment del mandat contingut en l'article 129.2 de la Constitució Espanyola, de fomentar les cooperatives mitjançant una legislació adequada, exigeix, a més de la promulgació de normes autonòmiques amb rang de llei específiques per a aquestes entitats, el desplegament d'altres instruments normatius que, com la present Ordre, aprofundisquen en el foment de les cooperatives valencianes.  
  
Mitjançant l'Ordre 24/2010, de 24 de juny, de la Conselleria d'Economia, Hisenda i Ocupació, s'aprovaren les bases reguladores per a la concessió d'ajudes destinades a la promoció, foment i difusió de l'economia social a la Comunitat Valenciana i es convocaren per a l'exercici 2010. Transcorreguts més de cinc anys de vigència de les bases aprovades mitjançant l'esmentada Ordre, resulta convenient actualitzar-les a fi d'adaptar-les als canvis experimentats en la normativa reguladora de les subvencions públiques a la Comunitat Valenciana, establir amb major concreció els criteris que han de presidir la valoració de les sol·licituds i la concessió de les ajudes, incloent-hi entre aquests les consideracions d'índole social i precisar les actuacions i despeses subvencionables.  
  
La regulació que s'estableix en les bases aprovades mitjançant la present Ordre s'estructura en tres capítols: El primer conté les bases d'aplicació general a totes les ajudes regulades; el segon estableix i regula les concretes accions subvencionables; els articles 14 i següents es dediquen a les distintes actuacions que poden ser-ho i l'article 17 concreta les ajudes a què les beneficiàries poden optar quan les activitats es vinculen amb el foment de l'ocupació, de manera que aquesta precisió obeeix als específics requisits i caràcters que presenten les accions vinculades al foment de l'ocupació, susceptible, d'altra banda, de ser cofinançades amb fons procedents de l'Estat, a través del ministeri o organisme estatal amb competències en la matèria, per formar part les dites actuacions de l'Estratègia Espanyola d'Activació per a l'Ocupació, a través dels corresponents plans anuals de política d'ocupació, i el tercer concreta els criteris de valoració de les sol·licituds de cada una de les modalitats d'ajuda.  
En l'elaboració de les presents bases s'ha seguit el procediment establit en l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions (d'ara en avant LHP) i s'han complit les previsions de l'esmentada llei, relatives a la forma i contingut de les bases reguladores i, molt especialment, el que estableix la normativa de la Generalitat relativa a la notificació, autorització i comunicació d'ajudes públiques a la Unió Europea. Així mateix, han sigut consultades la Confederació de Cooperatives de la Comunitat Valenciana, i les entitats associatives de les mutualitats de previsió social i de les societats laborals que operen a la Comunitat Valenciana, i s'han emés els preceptius informes sobre la legalitat, necessitat i oportunitat del contingut de la present Ordre i sobre l'estimació de la despesa en què pot incórrer l'Administració per a portar-la a efecte.  
D'acord amb el que disposa l'article 7 del Decret 147/2007, de 7 de setembre, del Consell, es fa constar que el règim d'ajudes establit en la convocatòria de les ajudes a què es refereixen les bases que s'aproven mitjançant la present Ordre, no necessita notificar-se a la Comissió Europea, d'acord amb el que estableixen els articles 107 i 108 del Tractat de Funcionament de la Unió Europea (TFUE) de conformitat amb el següent:  
1. Les ajudes a què es refereix l'article 15, per a fer front a les despeses generals i de funcionament en què incórreguen les entitats beneficiàries per raó de les actuacions que porten a efecte en la seua funció de representació institucional, defensa dels interessos col·lectius dels seus membres o promoció general de les seues empreses, són activitats per a les quals no hi ha un mercat que puga distorsionar-se pels avantatges que, a aquest sol propòsit, es concedisquen a les esmentades entitats, per la qual cosa no es consideren compreses dins de l'àmbit d'aplicació de l'article 107 del TFUE. En tot cas, la compensació per les actuacions subvencionades es concedirà en condicions normals de mercat i per referència a preus de mercat i no podrà reportar un avantatge econòmic per a les entitats beneficiàries.  
2. Les ajudes a què es refereixen els articles 16, 17, 18 directament vinculades o no al foment de l'ocupació, i 19 es concediran amb subjecció al que estableix el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352, de 24.12.2013).  
En conseqüència, les ajudes a què es refereix el present apartat no podran aplicar-se a les empreses que operen en els sectors determinats en el punt 1 de l'article 1 del mencionat reglament, a saber:  
a) Les ajudes concedides a empreses que operen en els sectors de la pesca i l'aqüicultura, regulats en el Reglament (CE) núm. 104/2000, del Consell;  
b) les ajudes concedides a les empreses dedicades a la producció primària de productes agrícoles;  
c) les ajudes concedides a les empreses que operen en el sector de la transformació i comercialització dels productes agrícoles, en els casos següents:  
i) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades,  
ii) quan l'ajuda estiga supeditada al fet que una part o la totalitat d'aquesta es repercutisca als productors primaris;  
d) les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora;  
  
e) les ajudes condicionades a la utilització de productes nacionals en compte d'importats.  
De conformitat amb el que estableix l'article 3.2 del Reglament 1407/2013, de la Comissió, relatiu a l'aplicació dels articles 107 i 108 del TFUE a les ajudes de minimis:  
L'import total de les ajudes de minimis concedides per un estat membre a una única empresa no excedirà 200.000 euros durant qualsevol període de tres exercicis fiscals.  
L'import total d'ajudes de minimis concedides per un estat membre a una única empresa que realitze per compte d'altri operacions de transport de mercaderies per carretera no excedirà 100.000 euros durant qualsevol període de tres exercicis fiscals. Aquestes ajudes de minimis no podran utilitzar-se per a l'adquisició de vehicles de transport de mercaderies per carretera.  
D'altra banda, en l'article 5 del Reglament 1407/2013, de la Comissió, s'estableixen les regles d'acumulació de les ajudes:  
1. Les ajudes de minimis concedides d'acord amb el present reglament podran acumular-se amb les ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim establit en aquest últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'article 3, apartat 2, del present reglament.  
2. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si la dita acumulació excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la comissió.»  
3. A l'efecte d'assegurar el compliment de les indicades regles d'acumulació les beneficiàries últimes de les subvencions hauran de presentar declaració responsable sobre altres ajudes rebudes per als mateixos costos subvencionables o amb ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del reglament.  
Així mateix, l'òrgan gestor haurà d'assegurar-se del compliment de les obligacions següents, en relació amb les ajudes de minimis:  
1. Informar per escrit cada beneficiària de l'import previst de l'ajuda en equivalent de subvenció brut, així com del seu caràcter de minimis, i citar-ne el títol i la referència de la seua publicació en el Diario Oficial de la Unión Europea [Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L352 de 24.12.2013)].  
2. Registrar i recopilar tota la informació relativa a l'aplicació del Reglament 1407/2013, per la qual cosa haurà de mantindre un registre detallat d'aquestes ajudes de minimis durant un període de deu exercicis fiscals des de la seua concessió.  
3. Facilitar, amb la sol·licitud prèvia per escrit, a la Comissió Europea, en un termini de 20 dies hàbils o en el termini superior que s'establisca en la sol·licitud, tota la informació que la comissió considere necessària per a determinar si s'han complit les condicions establides en el Reglament 1407/2013 i, especialment, per a determinar l'import total de les ajudes de minimis rebudes per una empresa segons el Reglament 1407/2013 i d'altres reglaments de minimis. L'esmentada informació serà cursada a través de la Direcció General de Finançament i Fons Europeus.  
En virtut d'això, en exercici de les competències que en compliment del que preceptuen els articles 9 i 17 de la Llei 38/2003, de 17 de novembre, General de Subvencions (d'ara en avant LGS) i fent ús de les facultats que em confereixen l'article 28 de la Llei 5/1983, de 30 de desembre, del Consell, i els articles 160 2 b) i 165 de la LHP i de conformitat amb el Consell Jurídic Consultiu de la Comunitat Valenciana.  
  
  
ORDENE  
  
CAPÍTOL I  
Disposicions generals  
  
Article 1. Objecte, àmbit d'aplicació i règim jurídic  
1. La present Ordre té com a objecte regular la concessió de subvencions destinades a la promoció, foment i difusió de l'economia social a la Comunitat Valenciana, a través d'activitats dutes a terme per les entitats associatives o representatives de les cooperatives, societats laborals i mutualitats de previsió social valencianes, així com mitjançant l'activitat de les altres beneficiàries assenyalades en l'article 2.  
  
2. Les ajudes que es concedisquen a l'empara de la present Ordre, tindran la consideració de subvencions públiques i la seua concessió es tramitarà amb subjecció al règim de concurrència competitiva a què es refereixen l'article 22.1 de la LGS i els articles 164 i següents de la LHP.  
3. En compliment del que preveu l'article 23.2 de la LGS i de l'article 166 de la LHP i d'acord amb el que establisca la Llei de Pressupostos de la Generalitat Valenciana per a l'exercici corresponent, anualment es convocaran les ajudes regulades per aquesta Ordre, i es donarà publicitat de les línies de crèdit i de l'import global màxim destinat, en el corresponent exercici, a la concessió de les ajudes previstes en aquesta. La convocatòria, que serà publicada en extracte en el DOGV, podrà preveure així mateix una quantia addicional, en els termes establits en l'article 58 del Reglament de la LGS, aprovat per Reial Decret 887/2006, de 21 de juliol.  
4. En la base de dades nacionals de subvencions, que pot consultar-se en la pàgina web de la Intervenció General de l'Administració de l'Estat http://www.pap.minhap.gob.es/bdnstrans/ es publicaran les convocatòries d'aquestes subvencions així com, quan siga procedent, de les subvencions concedides a l'empara d'aquestes; tot això en els termes i amb el contingut i abast establits en l'article 20 de la LGS.  
  
  
Article 2. Entitats beneficiàries i despeses subvencionables  
1. Podran acollir-se a les subvencions previstes en aquesta Ordre les entitats següents:  
a) Les unions i federacions i la Confederació de Cooperatives de la Comunitat Valenciana, constituïdes de conformitat amb la Legislació de Cooperatives de la Comunitat Valenciana i inscrites com a tals en el Registre de Cooperatives de la Comunitat Valenciana.  
b) Les entitats associatives a què es refereix la disposició addicional segona de la Llei 44/2015, de 14 d'octubre, de Societats Laborals i Participades.  
c) Les federacions de mutualitats de previsió social constituïdes a la Comunitat Valenciana.  
d) Els centres i instituts universitaris valencians especialitzats en matèries pròpies de l'economia social, ja tinguen personalitat jurídica pròpia, ja depenguen o es troben adscrits a una universitat valenciana, i en aquest supòsit la sol·licitud haurà d'estar subscrita per la representació legal d'aquesta última.  
e) Les entitats sense ànim de lucre especialitzades en formació i investigació de l'economia social, l'activitat principal de les quals estiga directament vinculada a les dites especialitats.  
2. Únicament podran beneficiar-se de les subvencions establides en l'article 15, les entitats beneficiàries assenyalades en les lletres a), b) i c), i només quan no associen o afilien directament entitats diferents de les cooperatives, societats laborals o mutualitats de previsió social. Excepcionalment, les unions i federacions de cooperatives agroalimentàries podran, també, associar societats agràries de transformació.  
  
3. Les entitats beneficiàries, relacionades en l'apartat 1 no podran obtindre aquestes ajudes quan també siguen beneficiàries d'altres subvencions de caràcter nominatiu, finançades amb càrrec als pressupostos de la Generalitat i equivalents a les que puguen sol·licitar a l'empara d'aquesta.  
4. Amb caràcter general, les beneficiàries hauran de reunir els requisits següents:  
a) Estar legalment constituïdes i inscrites. S'entendrà com a data d'inscripció, la de l'assentament de presentació en el registre públic corresponent, sempre que la inscripció es produïsca dins del termini de validesa del dit assentament.  
b) Estar al corrent en el compliment de les seues obligacions tributàries i de la Seguretat Social.  
c) No haver sigut sancionades, mitjançant una resolució ferma, amb la pèrdua de la possibilitat d'obtindre subvencions.  
5. Seran subvencionables les despeses que de manera indubtable responguen a la naturalesa de l'activitat subvencionada, es corresponguen amb valors de mercat i s'hagen pagat efectivament en l'exercici econòmic corresponent a cada convocatòria i amb anterioritat a la finalització del període de justificació determinat en l'article 10. En tot cas caldrà ajustar-se al que disposa l'article o articles corresponents d'aquesta Ordre i en l'article 31, apartats tres, quatre, cinc, set, huit i nou de la LGS, sobre despeses subvencionables. La comprovació del valor de mercat de les despeses subvencionables, i la valoració d'aquestes, es portarà a efecte de conformitat amb el que estableix l'article 170 de la LHP.  
6. Respecte de l'impost sobre el valor afegit (IVA) com a despesa subvencionable, caldrà ajustar-se al següent:  
a) Si l'entitat sol·licitant només realitza operacions declarades exemptes, en virtut del que disposa l'article 20.1 de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament, amb càrrec a la subvenció concedida, l'IVA suportat.  
b) Si l'entitat sol·licitant realitza també operacions no declarades exemptes, només podrà justificar amb càrrec a la subvenció concedida l'IVA suportat no deduïble derivat d'aqueistes operacions, per aplicació del percentatge de prorrata que se li aplique.  
  
Article 3. Sol·licituds de subvencions i documentació que haurà d'adjuntar-se a aquestes  
1. Les sol·licituds per a l'obtenció de les ajudes regulades en aquesta Ordre es presentaran, formulades en model establit, en qualssevol dels registres d'entrada dependents de la conselleria competent en matèria d'economia social, sense perjudici del que estableix la legislació en matèria de procediment administratiu.  
2. Sense perjudici de la documentació que, per a cada tipus d'ajuda específicament, s'establisca en la corresponent base reguladora, les sol·licituds hauran d'anar, necessàriament, acompanyades de la següent documentació general:  
a) Targeta d'identificació fiscal de la sol·licitant.  
b) Escriptura de constitució de l'entitat, a la qual s'adjuntaran els estatuts vigents d'aquesta i totes les seues modificacions ulteriors.  
c) Document nacional d'identitat de la persona o persones físiques que subscriguen la sol·licitud en nom de l'entitat sol·licitant. La persona o persones físiques que tinguen la representació de l'entitat sol·licitant podran autoritzar expressament perquè l'òrgan concedent obtinga de manera directa, a través de certificats telemàtics, l'acreditació d'identitat de les dites persones.  
d) Llevat que la capacitat de representació es preveja en els estatuts de l'entitat, escriptura de poder suficient i subsistent per a actuar davant de l'Administració pública en el procediment de concessió de subvencions i ajudes públiques, de la persona o persones físiques que actuen en nom i representació d'una persona jurídica en la subscripció de la sol·licitud. Quan la representació s'haja conferit amb caràcter mancomunat, la sol·licitud l'hauran de subscriure conjuntament els qui, de conformitat amb el que disposa el títol que els concedisca facultats, puguen representar vàlidament la sol·licitant.  
e) Declaració subscrita per la persona que tinga la representació legal de l'entitat, amb referència a la data de la sol·licitud, de trobar-se al corrent en el compliment de les obligacions registrals o d'una altra índole que siguen imposades a l'entitat sol·licitant per la legislació específica d'aplicació a aquesta.  
f) Dades de domiciliació bancària, segons el model facilitat a aquest efecte (model de domiciliació bancària) que es presentaran, necessàriament, en dos exemplars originals, de conformitat amb el que estableix l'article 5 de l'Ordre 18/2011, de 17 de juny, de la Conselleria d'Economia, Hisenda i Ocupació (DOCV 6548).  
g) Memòria i formularis de criteris de valoració, segons el model, en relació amb l'activitat objecte de la subvenció, que hauran d'arreplegar les circumstàncies que concórreguen en el projecte d'entre les assenyalades en l'article quart i que permeten aplicar els criteris de valoració que serviran de base a la concessió de la subvenció. La falta d'ompliment d'algun o alguns dels apartats del formulari de criteris de valoració, serà valorada assignant zero punts al corresponent apartat.  
  
h) Documentació acreditativa del fet que la sol·licitant es troba, en els termes establits en la LGS, el seu reglament i les altres normes d'aplicació, al corrent del compliment de les seues obligacions tributàries i amb la Seguretat Social als efectes de subvencions, la vigència de la qual s'estenga, almenys, cinc mesos comptats des de la data de finalització del termini de presentació de sol·licituds.  
L'entitat sol·licitant podrà autoritzar que l'òrgan concedent obtinga de manera directa, a través de certificats telemàtics, l'acreditació de les circumstàncies previstes en els articles 18 i 19 del Reglament de la LGS, referits al compliment d'obligacions tributàries i compliment d'obligacions amb la Seguretat Social, respectivament, i en aquest cas l'entitat sol·licitant no haurà d'aportar la corresponent certificació. Si la sol·licitant denega el seu consentiment, haurà d'aportar la certificació o certificacions corresponents en els termes que preveu l'esmentat reglament.  
Sense perjudici del que expressa l'anterior paràgraf, en cas que l'entitat no compte amb personal soci o treballador que haja de donar d'alta en el Règim General de la Seguretat Social o en el règim especial que, si és el cas, corresponga, presentarà, necessàriament, una declaració referida a aquest punt, degudament subscrita per la seua representació legal, a la declaració de la qual adjuntarà un document expedit per la Seguretat Social en què conste que l'entitat no figura inscrita com a ocupadora.  
  
Les entitats que gaudisquen d'alguna exempció tributària presentaran la documentació que acredite la concessió efectiva de la dita exempció o, si és el cas, manifestaran la norma o normes que els concedeixen la dita exempció. De la mateixa manera, s'acreditarà la impossibilitat de recuperació o compensació dels impostos indirectes, en cas que la sol·licitant pretenga que la subvenció s'estenga, totalment o parcialment als que no pot recuperar o compensar.  
j) Declaració responsable de la sol·licitant acreditativa del compliment de la normativa sobre integració laboral de persones amb discapacitat o, si és el cas, d'estar exempta de la dita obligació.  
k) Declaració en què es facen constar les subvencions o ajudes, públiques o privades, obtingudes o sol·licitades per a la mateixa finalitat o, si és el cas, una declaració expressa de no haver-les sol·licitat. Si se sol·liciten o es reben aquestes subvencions o ajudes després de la presentació de la sol·licitud de les ajudes regulades per aquesta Ordre, la sol·licitant haurà de complementar la seua declaració inicial en el termini de 15 dies des que tinga coneixement dels nous fets.  
l) Acreditació de no estar incursa en cap de les prohibicions arreplegades en els apartats 2 i 3 de l'article 13 de la LGS, que haurà d'efectuar-se segons el que disposa l'apartat 7 de l'esmentat article, en model normalitzat.  
m) Pressupost detallat de l'activitat que s'ha de realitzar, en què hauran d'incloure's els possibles ingressos, per qualsevol concepte, vinculats a la realització de l'activitat o a fer front a les despeses generals de l'entitat sol·licitant. Si és el cas, s'adjuntarà un certificat acreditatiu, expedit per la representació legal de l'entitat, en què farà constar que no obtindrà cap altre ingrés per a la mateixa finalitat, excepte les subvencions que se li hagen de concedir a l'empara d'aquesta Ordre.  
  
n) Quan l'import de la despesa subvencionable supere la quantia de 18.000 euros, en els supòsits d'adquisició o arrendament de béns immobles, subministrament de béns, o en els de prestació de serveis per empreses de consultoria o assistència tècnica, la sol·licitant haurà d'adjuntar un mínim de tres ofertes de diferents proveïdors, obtingudes amb caràcter previ a la contracció del compromís per a la prestació del servei o la realització de la despesa. Queden fora de perill els casos en què, per les especials característiques de les despeses subvencionables, no hi haja en el mercat suficient nombre d'entitats o empreses proveïdores. Quan l'elecció no recaiga en l'oferta econòmicament més avantatjosa, la sol·licitud de la subvenció requerirà, així mateix, la presentació d'una memòria relativa als criteris d'eficiència i economia que l'hagen justificat. A aquest efecte s'entendrà que un arrendament o prestació de serveis supera la quantia de 18.000 euros quan siga prestada a la beneficiària per una mateixa empresa o entitat durant més de 6 mesos en el mateix exercici i l'import mitjà subvencionable corresponent a una qualssevol de les mensualitats, siga quin siga el període de facturació, excedisca 1.500 euros.  
ñ) En el cas de subcontractació amb persones o entitats vinculades amb la sol·licitant de la subvenció, s'aportarà una petició expressa d'autorització de l'esmentada subcontractació perquè es puga efectuar aquesta, així com la memòria amb el contingut assenyalat en el paràgraf tercer de l'article 9.1.  
o) Per a les subvencions destinades a finançar el funcionament de les unions, federacions i altres entitats que puguen beneficiar-se d'aquesta ajuda, haurà d'adjuntar-se una memòria de les activitats realitzades per l'entitat sol·licitant en l'exercici anterior i els últims comptes anuals aprovats, acompanyats de certificació acreditativa del dit punt expedida pel representant legal i del corresponent informe d'auditoria, així com el pressupost d'ingressos i despeses i memòria de les activitats previstes per a l'exercici per al qual se sol·licita la subvenció.  
  
p) En cas que la subvenció sol·licitada haja de concedir-se amb subjecció al que estableix el Reglament (UE) NÚM. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L352, de 24.12.2013), la sol·licitant aportarà una declaració expressa referida a les ajudes de minimis rebudes en l'exercici fiscal corrent i en els dos precedents, o si no li ha sigut concedida cap ajuda de minimis.  
3. L'entitat sol·licitant haurà de declarar per escrit davant del centre directiu competent en matèria d'economia social, en el termini de quinze dies computat des de la data en què li siga notificada la concessió de qualsevol altra subvenció per a la mateixa activitat o finalitat o des de la data en què realitze noves sol·licituds d'ajudes per als dits conceptes, així com les variacions substancials i les noves situacions que puguen produir-se respecte d'això i, en especial, la sol·licitud o obtenció de subvencions o ajudes concurrents, públiques o privades. L'omissió d'aquesta preceptiva comunicació serà causa de denegació de la subvenció sol·licitada o, si és el cas, donarà lloc a la resolució de la subvenció ja concedida, amb els efectes assenyalats en l'article 12.  
4. Quan la sol·licitud no reunisca els requisits assenyalats en aquesta Ordre o els establits amb caràcter general en l'esmentada LGS o en la legislació en matèria de procediment administratiu, o no s'adjunte a aquesta la documentació que, d'acord amb aquesta Ordre, resulte de preceptiva presentació, es requerirà la interessada perquè en el termini màxim i improrrogable de 10 dies esmene la falta o adjunte els documents preceptius, amb indicació que, si així no ho fa, es considerarà que desisteix de la seua petició, prèvia resolució que haurà de ser dictada en els termes que preveu la legislació en matèria de procediment administratiu. En cap cas es requerirà la sol·licitant perquè òmpliga algun o alguns dels apartats de la memòria que ha d'adjuntar a la sol·licitud.  
  
5. En cas que els documents que hagen d'adjuntar a la sol·licitud de concessió de les ajudes ja es troben en poder de qualsevol òrgan de l'administració actuant, la sol·licitant podrà acollir-se al que estableix la legislació en matèria de procediment administratiu.  
  
6. Sempre que la present Ordre no especifique una altra cosa, tant la documentació general a què es refereix aquest article, com la que, si és el cas, exigisquen la resta d'articles d'aplicació, es presentarà acompanyada d'una còpia d'aquesta, prèviament compulsada.  
7. Els models de les sol·licituds, memòries i la resta de declaracions que hagen de presentar-se segons un model establit es troben i poden obtindre's en l'apartat dedicat a aquestes concretes ajudes, dins de l'adreça web de la Generalitat: https://sede.gva.es i en la guia PROP.  
  
  
Article 4. Criteris per a la concessió  
1. Per a determinar la concessió i l'import de les subvencions es tindran en compte els criteris de valoració següents:  
a) En els expedients de sol·licitud de les ajudes, regulades en l'article 15, per a despeses generals i de funcionament de les entitats sol·licitants, la valoració es realitzarà de conformitat amb el que estableix el presente apartat 1.1 i en les normes de detall contingudes en el capítol III, i s'assignarà a cada sol·licitud un màxim de 85 punts, en atenció al següent:  
1. Número i localització de les empreses potencials destinatàries de l'activitat de la sol·licitant i percentatge d'afiliació a aquesta de les dites empreses, fins a 25 punts.  
2. Àmbit territorial d'actuació de la sol·licitant i recursos d'aquesta, fins a 35 punts.  
3. Per la transcendència de caràcter social de l'activitat de la sol·licitant, es valoraran les sol·licituds fins a 25 punts.  
b) La valoració de les sol·licituds corresponents a les ajudes regulades en els altres articles, es realitzarà separadament per cada una de les activitats per a les quals se sol·licite subvenció i computant, per a cada entitat, la suma de les puntuacions parcials per cada una de les activitats subvencionables que compten amb una assignació comuna per al seu finançament.En la valoració d'aquestes sol·licituds es consideraran els criteris següents, pels quals s'assignarà un màxim de 75 punts d'acord amb aquests:  
1. Número i localització de les jornades o edicions de l'activitat, fins a 10 punts.  
2. Nombre de participants o destinataris de l'activitat, fins a 10 punts.  
3. Participació de professionals o prescriptors empresarials, fins a un màxim de 10 punts.  
4. Recursos propis utilitzats per a l'activitat. S'assignaran fins a 10 punts en atenció al percentatge del pressupost total de l'activitat que es nodrisca de fons aliens a la subvenció sol·licitada.  
5. Desenvolupament d'actuacions de foment de la constitució o ampliació de l'activitat de cooperatives o societats laborals, fins a 10 punts.  
6. Per la transcendència eminentment social i sostenible de l'activitat de la sol·licitant, es valoraran les sol·licituds fins a 25 punts.  
c) Les actuacions directament vinculades amb la creació d'ocupació podran valorar-se fins a 40 punts addicionals, de conformitat amb el següent:  
1. Per la vinculació directa de l'activitat amb la creació d'ocupació, fins a 20 punts.  
2. Pel suport a l'emprenedoria i a l'ocupació de col·lectius desfavorits en matèria d'ocupació, fins a 20 punts.  
2. Una vegada valorada cada sol·licitud, se sumaran totes les valoracions corresponents a un mateix tipus d'ajuda, i es dividirà el pressupost disponible per a la seua concessió pel nombre total de punts assignats al conjunt de les sol·licitants. D'aquesta manera es trobarà el valor en euros de cada punt, que servirà de base per a la concessió de l'ajuda, amb les precisions següents:  
Primera. En cap cas es concedirà subvenció per import superior al sol·licitat. L'excés de valor assignat mitjançant el sistema de puntuació es repartirà entre les restants sol·licitants, i, si és necessari, es procedirà a repartiments successius fins a esgotar el crèdit disponible.  
Segona. L'import mínim de subvenció per a despeses generals i de funcionament regulats en l'article 15, s'estableix, per a les sol·licitants que reunisquen tots els requisits establits per a accedir a les ajudes, en 6.000 euros ?o la quantia inferior que resulte de dividir la quantitat disponible en la corresponent convocatòria anual d'aquestes ajudes pel nombre de sol·licitants que complisquen els requisits establits per a accedir-hi- encara que la sol·licitant no arribe a la puntuació necessària perquè, de conformitat amb les normes de valoració de la seua sol·licitud, se li assigne subvenció per la dita quantia.  
3. No obstant això, podrà prescindir-se de la fixació d'un ordre de prelació entre les sol·licituds presentades que reunisquen tots els requisits establits, en cas que el crèdit consignat en la corresponent convocatòria siga suficient per a atendre totes les subvencions sol·licitades una vegada finalitzat el termini de presentació. En aquest supòsit la resolució de concessió de les ajudes podrà adoptar-se, prèvia constància escrita del precedent, a partir de la data en què quede completat el corresponent expedient.  
  
Article 5. Procediment de concessió  
1. El procediment per a la concessió d'aquestes subvencions es tramitarà amb subjecció al règim de concurrència competitiva a què es refereixen l'article 22.1 de la LGS i els articles 164 i següents de la LHP.  
2. El procediment s'iniciarà d'ofici mitjançant la publicació d'un extracte de la convocatòria en el Diari Oficial de la Generalitat Valenciana.  
3. L'ordenació i instrucció del procediment correspondrà al centre directiu competent en matèria d'economia social.  
4. Una vegada efectuats l'examen i la preavaluació de les sol·licituds, aquestes seran sotmeses a informe de l'òrgan col·legiat previst en l'article 22.1 de la LGS, que estarà integrat pels membres següents:  
  
Presidència: titular de la subdirecció general competent en matèria d'economia social.  
Vocalia:titular del servei competent en matèria d'economia social, en els serveis centrals.  
Vocalia-secretaria: titular de la secció competent en matèria d'economia social, en els serveis centrals  
El dit òrgan col·legiat formularà una proposta de resolució, de conformitat amb els criteris de valoració establits en l'article 4 i en el capítol III de la present Ordre.  
No obstant això, quan la subvenció tinga com a objecte la realització d'activitats a desenvolupar per la sol·licitant i l'import de la subvenció proposada siga inferior al que figura en la sol·licitud presentada, s'instarà d'aquesta la reformulació de la sol·licitud per a ajustar les condicions i els compromisos a la subvenció proposada, de conformitat amb el que estableix l'article 27 de la LGS, i s'observarà el que s'ha establit en el dit article.  
5. Excepcionalment, l'òrgan competent per a la concessió de la subvenció podrà procedir al prorrateig, entre els beneficiaris d'aquestes, de l'import global màxim destinat a les subvencions de les corresponents actuacions, de conformitat amb el que estableix l'article 4.3.  
  
6. La concessió d'aquestes subvencions estarà supeditada, en tot cas, al compliment dels requisits establits en l'article 9.4 de la LGS i en el títol X de la LHP.  
  
Article 6. Concessió de la subvenció  
1. Amb caràcter previ a dictar la resolució de concessió o denegació, l'Administració podrà demanar de l'entitat sol·licitant l'aportació addicional d'altres documents o de les dades aclaridores que estime necessaris per a millor resoldre sobre la sol·licitud presentada.  
2. La competència per a resoldre sobre les sol·licituds formulades correspon a la persona titular de la conselleria competent en matèria d'economia social. No obstant això, es delega en la persona titular de la direcció general competent en la dita matèria la competència per a resoldre els expedients d'ajudes establides en aquesta orde. En les resolucions adoptades per delegació es farà constar expressament aquesta circumstància.  
3. La concessió i quantia de les ajudes regulades en aquesta Ordre estarà condicionada, a més del compliment dels requisits que en cada cas s'estableixen, a la convocatòria de les corresponents ajudes i a l'existència de crèdit pressupostari adequat i suficient amb aquest fi, de conformitat amb els pressupostos de la Generalitat Valenciana per al corresponent exercici.  
4. El termini màxim per a resoldre i notificar la resolució procedent serà de cinc mesos a comptar de la data de publicació de la convocatòria.  
5. Transcorregut el termini anterior sense que s'haja dictat i notificat una resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana, i d'acord amb el que disposa l'article 25.5 la LGS, tot això sense perjuí que subsistisca l'obligació legal de resoldre sobre la petició formulada.  
  
6. Les resolucions que es dicten a l'empara de les corresponents convocatòries esgotaran la via administrativa i es notificaran als interessats ajustant-se al que disposa l'article 26 de la LGS.  
7. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a què ha de subjectar-se el beneficiari d'aquestes en la seua execució i justificació.  
8. La resolució, a més de contindre les dades de la sol·licitant o sol·licitants als quals s'haja concedit subvenció, farà constar de manera expressa la desestimació de la resta de sol·licituds, si n'hi ha.  
  
  
Article 7. Bestretes a compte de les subvencions concedides i pagaments parcials d'aquestes  
1. En la resolució de concessió podrà permetre's un pagament fraccionat, amb el màxim del 40 per cent de la quantitat concedida, mitjançant un únic pagament parcial per un import equivalent a la justificació parcial que es presente. Per a les subvencions regulades en l'article 15, aquest màxim serà del 60 per cent. En el cas de les regulades en els articles 16, 17 i 19, els pagaments parcials hauran de correspondre a activitats de formació, foment i difusió completament realitzades i finalitzades en la data en què se sol·licite incloure la seua justificació en un pagament parcial.  
2. Alternativament, les beneficiàries d'aquestes subvencions podran sol·licitar una única bestreta de fins al 30 per cent de l'import de la subvenció, que podrà lliurar-se immediatament una vegada concedida, de conformitat amb el règim establit en l'article 171 de la LHP.  
El lliurament de la bestreta requerirà la prèvia constitució de garantia, mitjançant l'aval solidari d'una entitat financera, per un import no inferior al 100 per cent de la quantitat anticipada, més un 5 per cent de la seua xifra per a respondre d'interessos de demora d'aquesta. L'aval serà tornat una vegada s'aprove la justificació de la quantitat anticipada.  
3. En el cas de subvencions per a inversió, la resolució de concessió podrà acordar una bestreta de fins a un 15 % del seu import, de conformitat amb allò que disposa l'article 171.3.b) de la LHP.  
El lliurament de la bestreta requerirà la prèvia constitució de garantia, mitjançant un aval solidari d'una entitat financera, per un import no inferior al 100 per cent de la quantitat anticipada, més un 5 per cent de la seua xifra per a respondre d'interessos de demora d'aquesta. L'aval serà tornat una vegada que s'aprove la justificació de la quantitat anticipada.  
  
Article 8. Resolució d'incidències i pla de control de les ajudes  
1. L'òrgan competent per a la concessió de les ajudes regulades en la present Ordre resoldrà les incidències que es produïsquen després de la seua concessió, com ara pròrrogues de terminis, modificacions justificades o qualsevol variació de les condicions particulars de la concessió. En especial, podrà autoritzar variacions en el pla o programa d'activitats presentat per les entitats sol·licitants o en el desenvolupament d'una activitat concreta, quan circumstàncies sobrevingudes i degudament acreditades impedisquen la seua exacta execució, segons va ser aportat amb la sol·licitud, que si és el cas caldrà reformular.  
2. L'entitat beneficiària haurà de comunicar la sol·licitud o concessió de qualssevol altres subvencions, ajudes, ingressos o recursos públics o privats que haja sol·licitat o obtingut per al mateix projecte o actuació que se subvenciona d'acord amb aquestes bases.  
3. Correspondrà a la direcció general competent en matèria d'economia social, per si mateixa o a través de les direccions territorials de la corresponent conselleria, dur a terme la funció de control de les subvencions concedides, en els termes establits en aquesta Ordre i en la corresponent convocatòria, així com l'avaluació i el seguiment del present programa d'ajudes.  
En tot cas, haurà de comprovar la realització efectiva de l'activitat subvencionada, mitjançant controls administratius previs de caràcter documental i verificar, sobre el terreny, la realitat i el cost d'execució de totes les activitats subvencionades el pressupost o el cost unitari subvencionable de les quals excedisca els 10.000 euros, així com la de qualsevol contractació amb tercers per un import unitari subvencionable superior a 5.000 euros o que, acumuladament, siga superior a 10.000 euros en un mateix expedient. També es verificarà sobre el terreny o mitjançant mecanismes o tècniques d'auditoria l'efectiva realització de les activitats subvencionades i el seu cost, en el cas, almenys, d'un 10 % de les activitats de formació i d'un 5 % de la resta de les activitats per a les quals es concedisca subvenció.  
Els controls per a cada tipus d'ajuda, entenent per tal la que és objecte de regulació mitjançant un article específicament dedicat a aquesta, es realitzaran amb anterioritat a la fase de reconeixement d'obligacions i proposta de pagament del corresponent expedient i s'estendran, almenys, a l'expedient de subvenció de major quantia i al 15 % del restant import total conjunt de cada tipus d'ajuda.  
Al dit objecte, les entitats beneficiàries de les ajudes concedides hauran de comunicar, amb suficient antelació, la data d'inici d'execució de les actuacions i les dades dels tercers proveïdors.  
Addicionalment, es realitzaran controls a posteriori, mitjançant tècniques d'auditoria, sobre una mostra aleatòria que comprendrà, almenys, el 15 % del total pagat en cada tipus d'ajuda, i a aquest efecte l'entitat beneficiària prestarà la col·laboració requerida que calga per a la realització del corresponent control.  
4. Per a la realització d'aquestes funcions s'utilitzaran els mitjans que estiguen a disposició de la conselleria competent, inclús la contractació amb tercers, i la col·laboració en el marc que corresponga amb la Inspecció de Treball i Seguretat Social.  
  
Article 9. Obligacions de les beneficiàries  
1. Són obligacions de les beneficiàries:  
a) Realitzar personalment l'actuació que fonamenta la concessió de l'ajuda o subvenció. No obstant això, l'entitat beneficiària podrà subcontractar fins a un 75 per cent de l'import de cada una de les distintes activitats subvencionades, sempre que es tracte de les activitats regulades en els articles 16, 17 o 19 i que, si és el cas, s'hagen complit prèviament els requisits establits en l'article 29 de la LGS i en l'article 68 del seu reglament per a la subcontractació de les activitats subvencionades. Excepcionalment, l'anterior percentatge podrà arribar al 100 % per al cas de les activitats consistents en la realització d'actuacions o campanyes publicitàries.  
La petició d'autorització a què es refereix l'article 29.3 de la LGS haurà de presentar-se acompanyada d'una memòria en què es descriga la part de l'activitat que serà objecte de subcontractació i les persones o entitats, vinculades o no, amb les quals subcontractarà indicant, si és el cas, el tipus de vinculació existent, així com l'import de la subcontractació prevista, desagregant les quantitats a percebre per cada una de les persones o entitats amb què es realitze la subcontractació.  
  
En el supòsit, previst en l'article 29.7.d de la LGS, que la subcontractació es realitze amb persones o entitats vinculades amb la beneficiària de la subvenció, serà necessari que a la sol·licitud de subvenció, o amb anterioritat al tràmit de resolució, s'acompanye una petició expressa d'autorització perquè es puga efectuar la dita subcontractació. Així mateix hauran d'indicar-se les raons sobre la necessitat de realitzar la subcontractació amb les persones o entitats vinculades. En cap cas l'import de l'activitat subcontractada amb el conjunt de persones o entitats vinculades podrà superar el 50 per 100 d'import de l'activitat subvencionada; ni l'import subcontractat amb cada persona o entitat vinculada podrà superar el 25 per 100 del cost total de l'activitat subvencionada  
  
Quan la subcontractació excedisca el 20 per 100 de l'import de la subvenció i el dit import siga superior a 60.000 euros, haurà de subscriure's un contracte per escrit entre les parts i presentar-se amb caràcter previ a l'emissió de la resolució de concessió. S'entendrà concedida l'ajuda i aprovat el contracte per l'òrgan concedent de la subvenció quan es notifique a la beneficiària la resolució de concessió.  
b) Acreditar la realització de l'actuació, així com el compliment dels requisits i les condicions que fonamenten la concessió de la subvenció, els que s'estableixen en aquesta Ordre i els altres que determine la resolució de concessió.  
c) Comunicar a la conselleria competent en matèria d'economia social qualsevol modificació que es produïsca respecte a les circumstàncies i condicions tingudes en compte en el moment de la concessió, especialment la sol·licitud o obtenció de qualsevol ajuda pública o privada per a la mateixa finalitat, així com les relatives als compromisos i obligacions assumits per la beneficiària.  
d) Incorporar, de manera destacada, en totes les manifestacions de promoció i difusió de les actuacions subvencionades i, especialment, en els cartells, fullets, fulls de control i assistència, publicacions i publicitat de qualsevol tipus, que aquestes estan patrocinades per la Generalitat i, si és el cas, cofinançades pel ministeri o l'organisme estatal corresponent.  
e) Acompanyar a la justificació una còpia dels estudis, informes, memòries o documents en què es materialitze l'activitat subvencionada, així com aportar junt amb aquesta una acreditació gràfica de la realització de les activitats, que hagen sigut objecte de subvenció. En tot cas, els dits documents compliran el que estableix l'apartat d precedent.  
  
f) Sotmetre's a les actuacions de comprovació que efectue l'òrgan concedent; a les de control financer que corresponen a la Intervenció General i els altres òrgans competents en relació amb les subvencions o ajudes concedides, així com a les que puguen efectuar, si és el cas, les institucions amb competències de control sobre les actuacions subvencionades, aportant tota la informació que els siga requerida en l'exercici de les dites actuacions.  
g) Facilitar totes les dades i la informació que, en qüestions relacionades amb les subvencions concedides, li siguen requerides per l'òrgan gestor de les ajudes, així com comunicar a aquest les incidències i variacions que es produïsquen amb relació a aquelles.  
h) Complir les obligacions sobre transparència i publicitat establides per a les entitats beneficiàries de subvencions d'acord amb el que disposa l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana (d'ara en avant LTBG. En cas que l'entitat beneficiària perceba durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que arriben, com a mínim, a la quantitat de 5.000 euros, haurà de complir les obligacions de transparència establides en la legislació bàsica. A més, i sense perjuí de l'anterior, qualsevol beneficiari que perceba, durant el període d'un any, ajudes o subvencions de l'Administració autonòmica o de qualsevol altra entitat de les enumerades en l'article 2 de la referida LTBG, per un import superior a 10.000 euros, haurà de donar l'adequada publicitat a aquesta, indicant almenys l'entitat pública concedent, l'import rebut i el programa, l'activitat, inversió o actuació subvencionada. La difusió d'aquesta informació es realitzarà, preferentment, a través de les corresponents pàgines web. En cas que no disposen de pàgina web on realitzar la dita publicitat, podran complir la dita obligació a través del portal que pose a la seua disposició la Generalitat.  
  
i) Les altres establides en aquesta Ordre i en la legislació vigent d'aplicació en relació amb alguna ajuda o subvenció concreta, així com les expressament previstes en la corresponent resolució de concessió.  
  
2. Les beneficiàries d'ajudes i subvencions estaran sotmesos a les responsabilitats i al règim sancionador que sobre infraccions en aquesta matèria estableix la LGS i, si és el cas, al que disposa el Text Refós de la Llei sobre infraccions i sancions en l'Ordre Social, aprovat pel Reial Decret Legislatiu 5/2000, de 4 d'agost.  
  
Article 10. Justificació i liquidació de la subvenció  
1. Amb caràcter previ a l'abonament de la subvenció, el beneficiari haurà de justificar haver realitzat l'actuació que fonamenta la concessió de l'ajuda o subvenció, per a la qual cosa haurà d'aportar la documentació acreditativa de la seua efectiva realització i les altres que es determine per a cada cas en la resolució de concessió i en el termini que en aquesta s'indique, sense que puguen presentar-se justificants després de la data determinada en l'apartat 4 d'aquest mateix article.  
La justificació haurà de realitzar-se a través del procediment de compte justificatiu, de conformitat amb el model que es facilitarà en la pàgina web https://sede.gva.es i en la guia PROP, i inclourà l'aportació de justificants de despesa, contindrà la relació detallada de les activitats i despeses en què s'haja concretat l'actuació subvencionada, especificant per a cada una de les activitats les despeses associades a aquesta, la seua naturalesa, número, proveïdor, preu, forma de pagament, data d'aquest i, si és el cas, percentatge de la corresponent gasto que s'haja subvencionat per una altra administració, entitat o particular. La justificació dels costos de personal, salaris i Seguretat Social es realitzarà expressant separadament els corresponents a cada una de les persones empleades en el cas que els documents acreditatius de la despesa en Seguretat Social incorporen cotitzacions per diverses persones.  
  
Si l'actuació subvencionada consisteix en un curs o seminari, s'acompanyarà, a més, una memòria de la seua realització, a la qual s'adjuntarà una relació dels professors i dels alumnes, amb les dades de la seua identificació, telèfon i domicili, així com justificació documental de la seua assistència o participació en les activitats formatives subvencionades.  
En el cas de cursos que s'impartisquen, totalment o parcialment, mitjançant modalitats no presencials, la participació no presencial dels alumnes s'acreditarà a través d'una declaració responsable, lliurada per la beneficiària, a la qual s'acompanyarà un detall dels registres existents relatius a la participació de cada professor i alumne, que hauran, com a mínim, d'arreplegar i acreditar les mateixes qüestions que els cursos presencials als quals s'afegirà l'adreça electrònica de cada un d'ells.  
  
2. Les despeses subvencionables que es justifiquen es correspondran amb els costos reals efectivament pagats pels beneficiaris amb anterioritat a la data de presentació de la justificació, no podran superar el valor de mercat d'aquests i hauran de ser acreditats mitjançant factures originals abonades o altres documents comptables de valor probatori equivalent en el tràfic mercantil o amb eficàcia administrativa, segons el que disposa el Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit. Els rebuts o notes de pagament posats en les factures hauran d'estar degudament subscrits per qui reba el pagament o per una persona autoritzada per a fer-ho en nom seu i expressaran les dades de qui subscriga la dita declaració i, si és el cas, de la persona o entitat representada.  
  
La comprovació del valor de mercat de les despeses subvencionables es realitzarà de conformitat amb el que estableix l'article 170, i concordants, de la LHP.  
Els justificants originals presentats i les seues còpies es marcaran amb una estampilla en la qual s'indicarà la subvenció per a la justificació de la qual s'hagen presentat i si el seu import s'imputa totalment o parcialment a aquesta. En el cas que la beneficiària haja rebut dels seus proveïdors les factures en format electrònic, la presentació de factures originals per al seu estampillament podrà substituir-se per qualsevol altre procediment que garantisca que es fa constar, de forma indeleble en la factura electrònica, una marca o senyal d'haver sigut utilitzada per a justificar la subvenció rebuda, amb indicació de l'expedient administratiu i de la quantia o percentatge objecte de subvenció. En aquest cas, si les factures electròniques romanen en poder de la beneficiària, es garantirà a l'òrgan gestor de les ajudes l'accés a aquestes i a la comprovació del seu estampillament electrònic, mitjançant procediments que permeten al dit òrgan comprovar i documentar l'estampillament electrònic realitzat.  
3. També haurà d'acreditar, novament, trobar-se al corrent en el compliment de les seues obligacions tributàries i de la Seguretat Social als efectes de subvencions i al corrent en el compliment de les obligacions per reintegrament de subvencions que, si és el cas, se li hagen exigit quan, en el moment de proposar-se el pagament de la subvenció, haja perdut vigència la documentació acreditativa de les dites circumstàncies anteriorment aportada a l'expedient, tot això de conformitat amb allò que disposa l'article 34.5 de la LGS.  
4. No s'admetran justificants presentats després del 20 de novembre. L'eventual ampliació del termini de justificació o la concessió de termini per a correcció de justificacions defectuoses, acordades a instància de les beneficiàries per causes imputables a aquestes o als seus proveïdors, no podrà excedir els deu dies hàbils. Excepcionalment, l'òrgan gestor podrà ampliar el termini o concedir-lo per a correccions, en els termes establits en la LGS i les seues normes de desplegament, sempre que el retard obeïsca a força major o a causes degudament justificades en l'expedient i no imputables a la beneficiària de la subvenció.  
  
5. La subvenció concedida es lliurarà una vegada aportada per la beneficiària la justificació de la realització de l'activitat subvencionada.  
6. S'entén justificada l'ajuda amb la presentació dels documents que acrediten la realització de l'activitat subvencionada, acompanyats de les factures definitives i la resta de documents que proven la despesa realitzada, d'acord amb la legalitat vigent, als quals s'unirà l'acreditació del seu pagament. En cas que la facturació siga en moneda estrangera, s'haurà d'adjuntar un extracte bancari que arreplegue el tipus de canvi aplicat en el pagament. L'acreditació del pagament haurà de reunir la resta de requisits exigits en aquest article.  
No s'admetrà la prova de pagaments, totals o parcials, corresponents a despeses d'un import unitari igual o superior a 2.500 euros, impostos inclosos, que no consten acreditats en una certificació, relació o extracte emés o subscrit per una entitat financera, per a donar compliment a la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i la lluita contra el frau, que estableix una limitació, de caràcter general, als pagaments en efectiu corresponents a operacions a partir de 2.500 euros.  
  
  
Article 11. Concurrència d'ajudes i subvencions  
1. Les subvencions establides en la present Ordre són compatibles amb qualssevol altres obtingudes per la sol·licitant per al mateix fi, així com amb altres ajudes, ingressos o recursos que puga obtindre per a la mateixa activitat, però la beneficiària haurà de posar l'obtenció de qualsevol d'elles, o la seua mera sol·licitud, en coneixement de l'òrgan gestor. En cap cas l'import de les subvencions concedides podrà ser de tal quantia que, aïlladament o en concurrència amb ajudes, subvencions, ingressos o altres recursos procedents de la Generalitat Valenciana o d'altres administracions públiques o d'altres ens públics o privats, nacionals o internacionals, supere el cost de l'activitat a desenvolupar per l'entitat beneficiària.  
2. Llevat que expressament es determine una altra cosa en els preceptes corresponents, les ajudes i subvencions establides en la present Ordre seran compatibles entre si i amb qualssevol altres pel mateix concepte.  
3. D'acord amb la normativa comunitària sobre acumulació d'ajudes, el seu import total haurà de respectar els límits fixats per qualsevol dels règims d'ajudes en què s'emparen. També haurà de respectar els límits fixats en aquesta Ordre.  
  
Article 12. Minoració i resolució de les ajudes concedides  
1. La modificació no substancial de les condicions i terminis establits en aquesta Ordre i en la resolució de concessió, així com l'obtenció després de la presentació de la sol·licitud d'altres ajudes, subvencions, ingressos o fons públics o privats que en el seu conjunt excedisquen els límits establits, donaran lloc a la minoració de la subvenció concedida.  
  
2. L'incompliment per la beneficiària de qualsevol dels requisits, condicions i la resta de circumstàncies manifestades per aquesta en l'expedient o de les que donen lloc a l'atorgament de la subvenció; la variació de la finalitat de l'actuació o la falta de justificació d'aquesta, o l'incompliment de les obligacions establides en l'article 9 donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la resolució total o parcial de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació d'aquest procediment es garantirà el dret de participació dels interessats amb el preceptiu tràmit d'audiència.  
  
3. El que estableixen els paràgrafs precedents es portarà a efecte sense perjuí del que disposa la LGS i en la legislació sobre infraccions i sancions en l'ordre social, i de conformitat amb el que estableixen els articles 172, i concordants, de la LHP.  
  
Article 13. Cofinançament dels fons estructurals de la Unió Europea  
  
Les actuacions previstes en la present Ordre podran ser cofinançades pels fons estructurals en el marc establit per les directrius estratègiques comunitàries en matèria de cohesió econòmica, social i territorial, i pels consegüents programes operatius. En aquest supòsit, hauran de respectar totes les normes aplicables a la utilització, gestió i justificació dels dits fons.  
  
  
CAPÍTOL II  
Actuacions subvencionables  
  
Article 14. Actuacions subvencionables i quantia màxima de les ajudes  
Les ajudes regulades per aquesta Ordre podran concedir-se per a:  
1. Fer front a les despeses generals i de funcionament en què incórreguen les entitats associatives o legalment representatives de les cooperatives, societats laborals o mutualitats de previsió social de la Comunitat Valenciana, per raó de les actuacions que porten a efecte de representació institucional, defensa dels interessos col·lectius o promoció general de les respectives empreses. S'estableix un límit màxim de 120.000 euros per a les subvencions que, a l'empara d'aquest apartat, es concedisquen a una mateixa entitat beneficiària.  
2. Portar a efecte activitats de formació, foment i difusió de l'economia social, no vinculades directament amb l'ocupació, en qualsevol de les tres següents modalitats:  
a) Activitats de formació quan tinguen com a objecte la realització d'accions formatives relatives a l'economia social o les seues diverses formes empresarials.  
b) Activitats de foment com realització de congressos, simposis, jornades, seminaris i altres activitats l'objecte de les quals siga l'estudi d'aspectes relacionats amb l'economia social, les cooperatives, les societats laborals o les mutualitats de previsió social.  
c) Activitats de difusió, entenent-se per tals aquelles l'objecte de les quals siga donar a conéixer o divulgar entre la població en general o a col·lectius específics l'organització i el funcionament de les cooperatives, les societats laborals o les mutualitats de previsió social, mitjançant campanyes de difusió en mitjans de comunicació social, edició de publicacions i qualsevol altra activitat que contribuïsca a aquesta finalitat.  
  
3. Portar a efecte activitats de formació, foment i difusió de l'economia social vinculades directament al foment de l'ocupació, en qualsevol de les tres modalitats següents:  
a) Activitats de formació, que tindran com a objecte la realització d'accions formatives directament vinculades al foment de l'ocupació i destinades a iniciar, perfeccionar i qualificar en el coneixement del cooperativisme i de l'economia social a desempleats, socis de cooperatives i societats laborals i altres persones que puguen estar interessades en la creació o el millor funcionament de les empreses d'economia social, amb especial atenció als col·lectius amb dificultats d'accés al mercat de treball.  
b) Activitats de foment, com ara realització de congressos, simposis, jornades, seminaris i altres activitats l'objecte de les quals siga l'estudi d'aspectes relacionats amb l'economia social que tinguen incidència en la seua capacitat de generació d'ocupació.   
c) Activitats de difusió, l'objecte de les quals siga donar a conéixer o divulgar, entre la població en general o a col·lectius específics, l'organització i el funcionament de les cooperatives, les societats laborals o les mutualitats de previsió social mitjançant campanyes de difusió en mitjans de comunicació social, edició de publicacions i qualsevol altra activitat que contribuïsca a aquesta finalitat.  
4. Escometre inversions en immobles o equipament, sempre que recaiguen sobre béns específicament destinats a servir al desenvolupament de les activitats associatives o representatives pròpies de l'entitat beneficiària.  
5. Implementar o mantindre xarxes especialitzades d'informació en matèries pròpies de les empreses d'economia social o directament relacionades amb la seua creació o desenvolupament com a fórmules empresarials diferenciades.  
  
Article 15. Ajudes per a despeses generals i de funcionament  
1. Aquestes subvencions estan destinades a ajudar entitats beneficiàries a fer front a les despeses generals i de funcionament en què incórreguen per raó de les actuacions ordinàries que porten a efecte en la seua funció de representació institucional, defensa dels interessos col·lectius o promoció general de les respectives empreses.  
2. Seran subvencionables les següents partides de despeses:  
a) Despeses de personal, excepte les indemnitzacions per acomiadament i jubilacions anticipades. En tot cas, la subvenció per despeses de personal (que incloguen salaris, complements salarials i Seguretat Social) per cada una de les persones contractades a jornada completa no excedirà el producte resultant de multiplicar per 5 l'IPREM (indicador públic de renda d'efectes múltiples) mensual de l'any de la convocatòria. Si la contractació ho és a temps parcial, es reduirà proporcionalment el dit import màxim d'aquesta ajuda.  
b) Despeses de viatge, allotjament i manutenció, de conformitat amb les quanties i conceptes establits en el Decret 88/2008, de 20 de juny, del Consell, pel qual es modifica el Decret 24/1997, d'11 de febrer, sobre indemnitzacions per raó del servei i gratificacions per serveis extraordinaris i per les quanties màximes establides en la dita norma. En tot cas els bitllets i títols de transport hauran de correspondre a classe econòmica o turista, o equivalents.  
c) Arrendaments i cànons.  
d) Serveis d'empreses i de professionals independents.  
e) Primes d'assegurances.  
f) Publicitat, propaganda i relacions públiques.  
g) Material d'oficina, fotocòpies i impremta.  
h) Comunicacions.  
i) Subministraments.  
j) Quotes de subscripció a publicacions i d'inscripció en activitats.  
  
k) Quotes abonades per pertinença a altres associacions autonòmiques, nacionals i internacionals, sempre que aquestes no es troben compreses entre les possibles beneficiàries d'aquestes subvencions o d'altres equivalents finançades amb càrrec als pressupostos de la Generalitat.  
3. En cap cas seran subvencionables les despeses següents:  
a) Les despeses de personal i les despeses per serveis professionals que puguen derivar-se de la contractació d'algun membre dels òrgans de govern de l'entitat sol·licitant.  
b) Les despeses que, en concepte de prestació de serveis, abone l'entitat sol·licitant a altres entitats associatives que integre o en les que es trobe integrada.  
c) Les despeses ocasionades amb motiu de l'assistència de vocals i consellers a les reunions dels òrgans de govern de les entitats associatives, excepte les corresponents a despeses de viatge, allotjament i manutenció, de conformitat amb les quanties i conceptes establits en el Decret 88/2008, de 20 de juny, del Consell, pel qual es modifica el Decret 24/1997, d'11 de febrer, sobre indemnitzacions per raó del servei i gratificacions per serveis extraordinaris i per les quanties màximes establides en la dita norma.  
d) Remuneracions o compensacions econòmiques als membres dels òrgans de govern i representació, quant al seu càrrec o per assistència a les reunions dels dits òrgans.  
e) Multes i recàrrecs per pròrroga o constrenyiment imposat per qualsevol administració pública.  
f) Adquisició d'immobilitzat, material o immaterial de qualsevol tipus.  
g) Adquisició de béns destinats a la venda.  
h) Aportacions a sistemes complementaris de pensions.  
i) Bitllets i títols de transport emesos i no utilitzats, excepte justificació raonada, o els corresponents a viatges en classes diferents de la classe turista o econòmica.  
j) Despeses extres d'hotel.  
k) Despeses sumptuàries i altres despeses que no estiguen directament vinculades amb la consecució dels fins de l'entitat.  
l) Despeses financeres i interessos deutors dels comptes bancaris.  
m) Bestretes reintegrables.  
n) Despeses d'altres exercicis.  
4. L'import d'aquesta ajuda podrà cobrir la totalitat o part de les dites despeses, però no donar lloc, en el corresponent exercici econòmic, a cap benefici per a l'entitat a què es concedisca, ni originar una minoració de les quotes ordinàries que, amb antelació al respectiu exercici, haja suportat cada un dels socis o associats a l'entitat beneficiària.  
  
5. S'estableix un límit màxim de 120.000 euros per a les subvencions que, a l'empara d'aquest article, es concedisquen a una mateixa entitat  
  
Article 16. Ajudes per a activitats de formació, foment i difusió no vinculades directament al foment de l'ocupació  
1. Les ajudes es concedirà exclusivament per a les activitats assenyalades en l'article 14.2.  
2. La quantia conjunta de totes les ajudes que es concedisquen a una mateixa entitat per a totes o alguna de les activitats de formació, foment i difusió de l'economia social no podrà superar la xifra de 120.000 euros, sense que l'ajuda corresponent a cada una de les actuacions subvencionables puga excedir els 90.000 euros.  
3. L'import de la subvenció es determinarà mitjançant l'aplicació dels criteris arreplegats en l'article 4, que corresponguen. Es podrà arribar al 100 per 100 del cost de l'activitat subvencionable.  
4. Es consideraran despeses subvencionables i no subvencionables en el desenvolupament d'aquestes activitats les enumerades, respectivament, en els apartats 2 i 3 de l'article 15.  
  
Article 17. Ajudes per a activitats de formació, foment i difusió vinculades directament al foment de l'ocupació  
1. Aquestes ajudes es concediran per a totes o algunes de les activitats relacionades en l'article 14.3. Es consideraran separadament cada una de les dites activitats.  
2. La quantia de cada una de les ajudes que es concedisquen a una mateixa entitat per a cada activitat de formació, foment i difusió de l'economia social directament vinculada al foment de l'ocupació no podrà superar el límit de 90.000 euros per activitat, sense límit de quantia conjunta.  
3. L'import de la subvenció es determinarà mitjançant l'aplicació dels corresponents criteris arreplegats en l'article 4, i es podrà aconseguir el 100 per 100 del cost de l'activitat subvencionable.  
4. Aquestes ajudes podran finançar-se amb càrrec a fons procedents de l'Estat, a través del ministeri o organisme estatal competent en matèria d'economia social, la qual cosa s'especificarà en la corresponent resolució de convocatòria d'aquestes. En aquest supòsit, les entitats beneficiàries estaran obligades, a més del compliment del que estableix la resta d'aquesta Ordre, a publicitar convenientment als participants i al públic en general el finançament estatal de l'ajuda concedida, amb expressió del seu origen, així com a fer figurar els logotips o anagrames corresponents al ministeri o organisme que finance les ajudes.  
  
5. Serà aplicable a aquestes ajudes el que estableix l'article 15 sobre despeses subvencionables i despeses no subvencionables.  
  
Article 18. Ajudes per a inversió  
1. Aquestes subvencions estan destinades a ajudar les beneficiàries a escometre inversions en immobles o equipament, sempre que recaiguen sobre béns específicament destinats a servir al desenvolupament de les activitats associatives o representatives pròpies de l'entitat beneficiària.  
  
2. Les inversions hauran de consistir en els següents actius:  
a) Terrenys.  
b) Edificis ja construïts.  
c) Immobilitzats materials i immaterials vinculats a les noves tecnologies de la informació i les comunicacions.  
d) Mobiliari.  
e) Disseny o implementació de portals o pàgines web, en internet o intranet, quan hagen de considerar-se inversions.  
f) Obres de construcció, millora, condicionament o reforma d'immobles de propietat de l'entitat sol·licitant.  
Les obres també podran realitzar-se en immobles sobre els quals la sol·licitant siga titular d'un dret de superfície o de concessió, o d'un altre dret real que l'autoritze a gaudir de l'immoble per un termini igual o superior a deu anys, a comptar de la data de sol·licitud de l'ajuda; o en immobles sobre els quals haja concertat com a arrendatària un lloguer pel mateix termini o superior, sempre que aquest dret real o arrendament figure inscrit en el Registre de la Propietat en la data de sol·licitud de la subvenció.  
3. En cap cas seran subvencionables:  
a) Els béns usats, amb l'única excepció dels terrenys i immobles.  
  
b) Els rètols, cartells o senyals, siguen mòbils o fixats a un immoble o a un altre bé subvencionable.  
c) Els béns de caràcter sumptuari i els considerats de luxe.  
4. Les inversions hauran de resultar necessàries per a la posada en funcionament de l'entitat o per a l'ampliació de la seua activitat o la incorporació de noves tecnologies de la informació i les comunicacions.  
  
5. L'ajuda per a aquesta actuació únicament podrà tindre caràcter plurianual quan expressament s'establisca aquesta possibilitat en la corresponent convocatòria anual. En aquest cas, es fixa en dos el nombre màxim d'exercicis a què podrà estendre's la realització de la inversió plurianual.  
6. La quantia màxima d'aquesta ajuda estarà limitada, per entitat i exercici, a un percentatge no superior al 50 % del valor total de la inversió realitzada en aquest.  
7. Serà requisit imprescindible que la sol·licitud d'ajuda es referisca a inversions que no hagen començat a executar-se en anualitats anteriors a la de la convocatòria corresponent. A l'efecte de verificar l'observança de l'anterior, la sol·licitud individualitzarà l'objecte en què es concrete la inversió o expressarà, almenys, la naturalesa, la classe i el nombre dels béns o elements en què la subvenció haja de concretar-se i l'import previst, com a màxim, per a adquirir-los. La sol·licitud s'acompanyarà, també, d'una breu descripció dels béns per als quals se sol·licita l'ajuda i d'una fonamentació del seu caràcter subvencionable, de conformitat amb el que disposa aquest article.  
Així mateix, quan siga procedent, s'acompanyarà de la manifestació expressa que els béns tenen la condició de béns nous. L'incompliment d'aquestes formalitats donarà lloc a l'arxivament o la denegació de la sol·licitud, segons corresponga.  
La mera formulació d'un projecte tècnic no es considerarà, a aquest efecte, com a inici de l'execució d'un projecte d'inversió.  
8. S'exigirà una inversió subvencionable no inferior a 2.000 euros perquè les actuacions puguen ser subvencionades, i per a determinar el cost subvencionable es consideraran únicament els béns el cost unitari d'adquisició dels quals excedisca els 200 euros o que, sent de cost unitari inferior, siguen facturats en un nombre que el seu import conjunt, pel concepte corresponent, siga superior a la dita xifra.  
9. Quan l'ajuda se sol·licite per a inversió en immobles, la beneficiària estarà obligada a aportar tres pressupostos previs a l'adquisició, així com un certificat d'un taxador independent relatiu al valor de l'immoble, i, una vegada concedida l'ajuda, a fer constar en el Registre de la Propietat les ajudes públiques que haja obtingut per a adquirir-los, de conformitat amb el que estableix l'article 31 de la LGS.  
  
10. La beneficiària estarà obligada a justificar documentalment, i mitjançant l'escriptura pública corresponent si es tracta d'immobles, la realització de la inversió en l'exercici corresponent, així com el pagament en el dit exercici d'una quantitat no inferior a la prevista en la resolució de concessió.  
11. La inversió objecte de la subvenció haurà de mantindre's durant un període mínim de cinc anys en l'establiment per al qual es concedisca, excepte béns amortitzables amb un període inferior. Si és el cas, els béns en què es concrete la inversió estaran sotmesos al que disposa l'article 31, apartats 4 i 5, de la LGS.  
12. La beneficiària estarà obligada, igualment, a destinar els béns al fi concret per al qual es concedisca la subvenció durant un període no inferior a cinc anys en el cas de béns inscriptibles en un registre públic, ni a dos anys per als béns restants, en les condicions que s'estableixen en l'article 31 de la LGS.  
13. La inversió en terrenys, edificis o en obres o instal·lacions tècniques en aquests, haurà de mantindre's durant un període no inferior a huit anys.  
14. La beneficiària no podrà dissoldre's, incórrer en causa de dissolució o transformar-se en una altra empresa de naturalesa diferent d'alguna o alguna de les possibles beneficiàries d'aquesta ajuda durant els terminis de manteniment de la inversió a què es refereixen els apartats precedents, i mai abans que transcórreguen cinc anys des de la data d'adquisició dels béns o actius pels quals haja rebut l'ajuda a la inversió.  
  
15. La justificació de la subvenció, que correspondrà als costos reals efectivament pagats per la beneficiària, es realitzarà mitjançant factures originals totalment satisfetes, certificacions d'obra, si és el cas, o altres documents comptables de valor probatori equivalent, subscrits en la forma exigida en l'article 10.2.  
16. La justificació de la inversió en l'adquisició de terrenys o d'edificis ja construïts, s'acompanyarà, necessàriament i en tot cas, a més d'allò que s'ha assenyalat en l'apartat anterior, de la corresponent escriptura pública i d'un certificat d'un taxador independent qualificat, o d'un organisme oficial degudament autoritzat, en què conste que el preu no excedeix el valor de mercat i el bé s'ajusta a la normativa nacional d'aplicació a aquests béns, o s'especifique quins punts no s'ajusten a aquesta normativa, però està previst que el beneficiari rectifique en el context de l'operació subvencionada. De la mateixa manera, s'acompanyarà d'una declaració responsable relativa al fet que els terrenys o edificis l'adquisició dels quals se subvenciona no han rebut, en els últims deu anys, cap subvenció nacional o comunitària que puga comportar duplicitat d'ajudes.  
17. La justificació presentada serà sotmesa a l'informe de l'oficina de supervisió de projectes en els casos a què es refereix l'article 164.h de la LHP.  
  
Article 19. Ajudes per a xarxes d'informació especialitzades en matèries d'economia social  
1. Aquestes subvencions tenen com a finalitat facilitar a les beneficiàries la implementació i, si és el cas, el manteniment d'una xarxa d'informació especialitzada en matèries pròpies de les empreses d'economia social ?cooperatives, societats laborals i/o mutualitats de previsió social?, destinada a posar a l'abast dels professionals i de les administracions, així com dels emprenedors i de la població en general, la informació necessària per a la creació i l'exercici de l'activitat ordinària d'aquestes empreses, així com els projectes o convocatòries de contractes o ajudes que, especialment, puguen interessar-los o les tinguen com a destinatàries específiques.  
2. La quantia màxima d'aquesta ajuda podrà comprendre, sempre dins dels límits de la convocatòria, la totalitat de les despeses associades a l'actuació, incloent-hi, si és el cas, els impostos que la beneficiària no puga recuperar, fins a una quantia màxima conjunta de 120.000 euros.  
3. La valoració dels projectes presentats contemplarà, a més dels criteris assenyalats en l'article 4, la cooperació entre diverses entitats beneficiàries sol·licitants, els acords de les sol·licitants amb entitats locals, corporacions i associacions professionals i/o entitats sense ànim de lucre especialitzades en matèries pròpies de l'economia social i la implicació prevista d'aquestes en la implementació o el funcionament de la xarxa, a fi de garantir la major cobertura geogràfica i de població a través dels punts d'accés o informació, així com la deguda especialització dels agents de la xarxa, assignant-los una puntuació addicional que en cap cas superarà els 25 punts pel conjunt d'aquestes circumstàncies, de conformitat amb les normes de valoració del capítol III, o les que les substituïsquen.  
4. Serà aplicable a aquestes ajudes el que estableix l'article 15 sobre despeses subvencionables i despeses no subvencionables.  
  
  
CAPÍTOL III  
Criteris de valoració de les sol·licituds d'ajuda per a actuacions de promoció, foment o difusió de l'economia social   
a la Comunitat Valenciana  
  
Article 20. Criteris de valoració per a ajudes destinades a sufragar despeses generals i de funcionament  
En els expedients de sol·licitud de les ajudes, regulades en l'article 15, per a despeses generals i de funcionament de les entitats sol·licitants, s'assignarà a cada sol·licitud un màxim de 85 punts, de conformitat amb les regles següents:  
1. Nombre i localització de les empreses destinatàries de l'activitat de la beneficiària i percentatge d'afiliació a aquesta de les empreses. Fins a 25 punts.  
a) Fins a un màxim d'11 punts s'assignaran tenint en compte la xifra total d'empreses, de la naturalesa o classe corresponent, existents a la Comunitat, afiliades a cada una de les sol·licitants i al corrent en el pagament de les quotes corresponents, segons resulte, a data 31 de desembre de l'any precedent, dels llibres de la sol·licitant, d'acord amb la taula següent:  
Fins a 25 empreses 1 punt  
de 26 a 100 2 punts  
de 101 a 200 3 punts  
de 201 a 400 4 punts  
de 401 a 600 5 punts  
de 601 a 800 6 punts  
de 801 a 1000 7 punts  
de 1.001 a 1.200 8 punts  
de 1.201 a 1.350 9 punts  
de1.351 a 1.500 10 punts  
més de 1.500 11 punts  
b) Distribució provincial de les empreses, fins a 3 punts.  
S'assignaran 3 punts a l'existència d'empreses que la sol·licitant represente o associe en les tres províncies de la Comunitat Valenciana, 2 punts si només n'hi ha en dues de les províncies i 1 punt quan únicament consten registrades en una província de la Comunitat.  
  
c) Percentatge d'afiliació a la sol·licitant, fins a 11 punts.  
S'assignaran fins a 11 punts a les sol·licituds tenint en compte el percentatge acreditat d'empreses afiliades a la sol·licitant sobre la xifra total d'empreses existents a la Comunitat Valenciana, de la classe que afilie la sol·licitant, segons les dades publicades, a 31 de desembre de l'any precedent al de la sol·licitud, pel Ministeri d'Ocupació i Seguretat Social en el cas de les societats laborals, i pels registres autonòmics corresponents en el cas de les cooperatives i mutualitats de previsió social, de conformitat amb la puntuació següent:  
11 punts si l'afiliació acreditada excedeix el 65 % de la xifra de les empreses de la categoria o classe respectiva, segons es disposa en l'apartat 1.1.  
10 punts si el percentatge d'afiliació supera el 60 %.  
9 punts si el percentatge excedeix el 55 %.  
8 punts si excedeix el 50 %.  
7 punts si excedeix dl 45 %.  
6 punts si excedeix el 40 %.  
5 punts si excedeix el 35 %.  
4 punts si supera el 30 %.  
3 punts si supera el 25 %.  
2 punts si supera el 20 %.  
1 punt si supera el 15 %.  
L'afiliació s'acreditarà mitjançant una declaració responsable de la representació legal de l'entitat sol·licitant, per referència als seus llibres, que podrà referir-se únicament a les empreses que hagen satisfet, totalment o parcialment, la quota establida per raó de l'afiliació en l'exercici econòmic precedent.  
2. Àmbit territorial d'actuació i recursos de la sol·licitant, fins a 35 punts.  
a) S'assignaran 3 punts a les entitats que tinguen estatutàriament establit un àmbit territorial d'actuació autonòmic; 2 punts a les que el tinguen provincial, i 1 punt a les d'un àmbit territorial inferior.  
b) Oficines o delegacions de la sol·licitant, fins a 10 punts.  
S'assignaran 10 punts a les sol·licitants que mantinguen oberta una oficina o delegació pròpia, amb centre de treball i treballadors adscrits a aquest, amb contracte indefinit d'antiguitat no inferior a sis mesos, en locals de propietat de la sol·licitant o llogats per aquesta, a les tres províncies de la Comunitat; 5 punts si la tenen en dues províncies, i 2 punts a les que tinguen seu pròpia en una sola província.  
c) Pressupost total de despeses de la sol·licitant, fins a 6 punts.  
S'assignaran fins a 6 punts tenint en compte el pressupost de despeses total de l'entitat en l'exercici econòmic precedent, de la manera següent: fins a 100.000 euros, 1 punt; de 100.001 a 250.000, 3 punts; de 250.001 a 1.000.000, 5 punts i més de 1.000.000 d'euros, 6 punts.  
  
d) S'assignaran fins a 10 punts tenint en compte el nombre de persones empleades fixes, a jornada completa, que presten serveis a la sol·licitant en virtut d'una relació laboral indefinida amb una antiguitat no inferior a sis mesos en la data de la sol·licitud, de conformitat amb el detall següent: per la primera persona contractada indefinida a jornada completa, 3 punts. Per la segona, 2 punts i 1 punt addicional per cada una de les altres amb què compte l'entitat sol·licitant, amb el límit màxim de 10 punts.  
A aquest efecte, cada dues persones contractades indefinides a jornada parcial, superior a 15 hores setmanals, comptaran com una persona a jornada completa.  
e) S'assignaran fins a 6 punts tenint en compte el percentatge del pressupost total de l'entitat sol·licitant, corresponent a l'exercici precedent, que s'haja finançat amb fons aliens a subvencions públiques, segons el detall següent:  
Més del 80 % 6 punts  
més del 70 % 5 punts  
més del 60 % 4 punts  
més del 40 % 3 punts  
més del 20 % 2 punts  
més del 10 % 1 punts  
3. Per l'especial transcendència social o sostenible de l'activitat realitzada per la sol·licitant, es valoraran les sol·licituds fins a 25 punts, segons es disposa a continuació:  
a) Per la contractació laboral per la sol·licitant de persones amb dificultats d'accés al mercat laboral, a raó de 3 punts per la primera ocupació indefinida a jornada completa, i d'1 punt per les restants, amb un màxim de 5 punts. Si la contractació ho és a temps parcial s'assignarà la meitat de la puntuació.  
A aquest efecte, es consideraran persones amb dificultats d'accés al mercat laboral les persones amb diversitat funcional amb un grau de discapacitat igual o superior al 33 %; les persones joves desempleades d'una edat entre 16 i 30 anys; les persones immigrants; les pertanyents a minories ètniques; les dones víctimes de violència de gènere; les persones desempleades majors de 45 anys o joves majors de 18 anys i menors de 25 que hagen estat subjectes els dos anys anteriors al sistema de protecció i al sistema judicial de reforma; les persones en situació o risc d'exclusió social; les persones titulars de la Renda Garantida de Ciutadania; les dones contractades duran els 36 mesos següents al naixement, l'adopció o l'acolliment d'un fill, i les persones que hagen obtingut la condició de refugiades.  
  
b) Per realitzar una activitat econòmica amb empreses de destacat caràcter social, fins a un màxim de 5 punts, assignant 2 punts per cada 10 % del pressupost de despeses de la sol·licitant que haja sigut contractat o subcontractat, o abonat en l'exercici precedent, a un centre especial d'ocupació, empresa d'inserció, cooperativa reconeguda oficialment com a no lucrativa o fundació, associació o una altra entitat sense ànim de lucre, o que els haja abonat quotes socials o patrocinat alguna de les seues activitats. La mera pertinença, com a membre, a qualsevol associació, fundació o entitat sense ànim de lucre que incloga en els estatuts el foment de l'economia social o dels valors cooperatius previstos en la Llei 5/2011, de 29 de març, d'Economia Social, es valorarà amb 1 punt, i l'abonament de quotes a aquestes, amb 1 punt addicional, sempre que no meresca més puntuació segons que el que s'ha disposat anteriorment.  
  
c) Per disposar la sol·licitant de certificats o distintius oficials en matèria d'igualtat o com a entitat col·laboradora en igualtat d'oportunitats entre home i dones, o qualssevol altres d'anàlegs, sempre que siguen de caràcter oficial, 3 punts.  
d) Per comptar en els seus consells o òrgans de direcció amb un percentatge de dones no inferior al 40 % del nombre total de membres d'aquests òrgans, 2 punts, que s'incrementaran en 1 punt addicional quan la direcció general o gerència de l'entitat s'haja encomanat a una dona.  
e) Per la utilització de productes de comerç just, 1 punt per cada 1.000 euros de despesa en l'exercici precedent en contractes amb entitats acreditades amb la marca WFTO (World Fair Trade Organization), o en productes avalats amb el segell FLO (Flair Labelling Organization), o certificats equivalents, fins a un màxim de 2 punts.  
f) Per contribuir a la millora del medi ambient, fins a 5 punts, assignant 3 punts si l'entitat disposa del certificat ISO 14496 o EMAS (Sistema Comunitari de Gestió i Auditoria Mediambientals), i fins a 2 punts addicionals per la inversió en instal·lacions o elements destinats a minorar la despesa energètica de la sol·licitant, a incrementar el seu percentatge d'utilització d'energies renovables o a disminuir la generació de residus no reutilitzables; es valorarà amb 2 punts la despesa d'entre 2.001 i 5.000 euros i amb 1 punt més cada 2.000 euros de despesa addicional, fins a un màxim de 5 punts.  
g) Per la realització de balanços o auditories o informes economicosocials, mediambientals o de sostenibilitat de la seua activitat, com ara el balanç del bé comú o l'informe GRI (Global Report Initiative), o semblants, 2 punts, sempre que l'auditoria o l'informe s'haja publicat en la pàgina web de l'entitat o d'una altra forma que permeta que el conega el públic en general.  
  
Article 21. Criteris de valoració de les sol·licituds d'ajudes per a activitats de formació, foment o difusió  
La valoració de les sol·licituds corresponents a les ajudes de formació, foment o difusió es realitzarà segons les normes següents, valorant-se separadament cada una de les activitats per a les quals se sol·licite subvenció i comptant, per a cada entitat, la suma de les puntuacions parcials per cada una de les activitats subvencionables que tinguen una assignació comuna per a ser finançades.  
1. Nombre i localització de les jornades o edicions de l'activitat, fins a 10 punts, de conformitat amb el següent:  
Si l'activitat s'exerceix amb la presència física dels destinataris, en una sola jornada i localitat, es valorarà amb 4 punts, assignant-se 1 punt més per cada una de les jornades o localitats addicionals en què s'exercisca l'activitat, fins a un màxim de 10 punts. Les activitats exercides a través de mitjans de comunicació, publicacions impreses o electròniques, internet, correu electrònic o qualsevol altra forma que no requerisca la presència física dels destinataris de l'activitat, es valoraran amb 2 punts i amb 1 punt addicional, fins a un màxim de 10, per cada reedició, nou exemplar, publicació periòdica, participació o enviament general que es preveja en la memòria corresponent.  
  
2. Participants o destinataris de l'activitat, fins a 10 punts, d'acord amb les normes següents:  
a) En les activitats que es realitzen amb la presència física dels destinataris: 3 punts per cada una, sempre que prevegen la participació de vint o més persones en una mateixa localitat i data, i un 1 punt addicional, fins a un màxim de 10, per cada deu participants addicionals, comptant com a addicionals les persones restants que prenguen part en l'activitat en la mateixa jornada i totes les que ho facen en localitats o dates distintes.  
b) Si l'exercici de l'activitat no requereix la presència física dels destinataris, la seua valoració es regirà per les normes següents:  
  
Per l'elaboració i la distribució de fullets, revistes i publicacions, periòdiques o no, a excepció dels manuals, llibres o obres de consulta, s'assignaran 2 punts per cada exemplar diferent, sempre que es faça arribar a, almenys, cinquanta persones, i 1 punt addicional per cada nova edició, període o exemplar, fins a un màxim de 10 punts. Aquesta mateixa valoració s'assignarà als exemplars electrònics.  
  
En el cas de manuals, llibres i obres de consulta, es valoraran amb 5 punts sempre que tinguen cinquanta o més pàgines d'extensió, i amb 3 si no tenen aquest nombre de pàgines, Si l'obra té ISBN, s'assignaran 5 punts addicionals.  
c) Les activitats exercides a través de mitjans de comunicació de masses es valoraran amb 3 punts pels primers 10.000 impactes previstos, i amb 1 punt més per cada 5.000 impactes addicionals.  
  
d) Les activitats d'atenció personalitzada a persones i grups interessats en la creació d'empreses d'economia social, es valoraran amb 2 punts per la primera que es realitze i amb 1 punt addicional, fins a un màxim de 10, per cada una de les restants.  
3. Participació de professionals o prescriptors empresarials, fins a un màxim de 10 punts, de conformitat amb el següent:  
Cada actuació general realitzada per la sol·licitant que preveja l'assistència o la participació de més de deu professionals de l'assessorament empresarial o prescriptors d'empreses, 3 punts, i 1 punt més addicional si es preveu l'assistència o participació d'almenys deu professionals més d'aquesta classe. En el cas de cursos, seminaris o jornades de duració superior a un dia, es comptarà cada dia d'assistència com una assistència distinta.  
4. Recursos propis utilitzats per a l'activitat. S'assignaran fins a 10 punts tenint en compte el percentatge del pressupost total de l'activitat que es nodrisca de fons aliens a la subvenció sol·licitada, segons el detall següent:  
Més del 80 % 10 punts  
més del 70 % 9 punts  
més del 60 % 8 punts  
més del 50 % 7 punts  
més del 40 % 5 punts  
més del 30 % 3 punts  
més del 20 % 2 punts  
més del 10 % 1 punt  
Quan es tracte de noves edicions o d'actuacions continuadores d'activitats singulars ja iniciades o executades en exercicis anteriors per a les quals s'haja obtingut una subvenció de les previstes en aquesta Ordre, la puntuació es reduirà en 1 punt.  
  
5. Actuacions de foment de la constitució, o ampliació de l'activitat, de cooperatives o societats laborals, fins a 10 punts.  
Cada actuació dirigida a persones físiques, desempleades o no, enfocada a la constitució o l'ampliació de la base social de cooperatives o societats laborals, es valorarà amb 1 punt, amb un màxim de 10 punts per entitat, en el cas que no se sol·licite o s'obtinga, totalment o parcialment, puntuació pel concepte a què es refereix l'article següent.  
En el cas de cursos, seminaris o jornades de duració superior a un dia, es comptarà cada dia com una activitat distinta.  
  
Article 22. Valoració de les sol·licituds d'ajuda per a actuacions directament vinculades amb la creació d'ocupació  
Les actuacions directament vinculades a la creació d'ocupació podran valorar-se fins a 40 punts addicionals als que corresponguen segons s'estableix en l'article precedent, de conformitat amb el següent:  
  
1. Vinculació directa de l'activitat amb la creació d'ocupació, fins a 20 punts.  
Si l'actuació preveu la creació d'ocupacions per a desempleats que passen a integrar-se com a socis treballadors o de treball en cooperatives o en societats laborals: 4 punts per cada quatre nous llocs de treball, amb un límit de 16 punts. Si la integració la produeixen persones prèviament vinculades amb l'entitat per un contracte laboral, s'assignaran 2 punts per cada cinc ocupacions, amb el límit de 4 punts.  
En cap cas la puntuació total per aquest apartat podrà excedir els 20 punts.  
2. Per suport a l'emprenedoria i a l'ocupació de col·lectius desfavorits en matèria d'ocupació, fins a 20 punts, de conformitat amb el següent:  
Si l'actuació es dirigeix expressament a proporcionar suport als emprenedors per a la seua integració sociolaboral en noves empreses d'economia social, cooperatives de treball associat o amb socis de treball o en societats laborals, s'assignaran fins a 10 punts addicionals, a raó d'1 punt per cada ocupació prevista.  
Quan l'actuació es destine de manera expressa o principal a afavorir l'ocupació de les dones, de les persones menors de 30 anys, de les majors de 45 anys o de persones amb diversitat funcional en cooperatives de treball associat o amb socis de treball o en societats laborals, s'assignaran, proporcionalment, fins a 10 punts addicionals. Es considerarà que concorre aquesta circumstància quan la meitat, o més, de les persones que participen en l'actuació reunisquen alguna de les circumstàncies assenyalades.  
  
Article 23. Valoració de les sol·licituds d'ajuda per a xarxes d'informació especialitzades en matèries d'economia social  
Les sol·licituds d'ajudes per a xarxes d'informació especialitzades en matèries d'economia social es valoraran fins a 25 punts addicionals, de conformitat amb el que estableixen l'article 19 i les normes següents:  
  
1. La cooperació entre diverses entitats sol·licitants es valorarà amb 3 punts quan en concórreguen dues i amb 1 punt més per cada entitat beneficiària d'aquestes ajudes que col·labore en l'activitat, fins a un màxim de 5 punts.  
2. Els acords de les sol·licitants amb entitats locals, corporacions i associacions professionals i/o entitats sense ànim de lucre especialitzades en matèries pròpies de l'economia social es valoraran amb 1 punt per cada una que s'haja adherit a la realització de les actuacions d'implementació o funcionament de la xarxa, fins a un màxim de 10 punts.  
  
3. La cobertura geogràfica de la xarxa es valorarà amb 1 punt per cada província en què dispose de presència.  
4. L'especialització dels agents de la xarxa es valorarà assignant-li 1 punt per cada actuació d'especialització programada, amb un màxim de 7 punts.  
  
Article 24. Especial transcendència social o sostenible de l'activitat  
Seran aplicables a les activitats de formació, foment o difusió dels articles 16, 17 i 19 les normes de valoració destinades a ponderar la realització per la sol·licitant d'una activitat amb especial transcendència social o sostenible, i es valoraran fins a 25 punts, segons es disposa en l'article 20, apartat 3, d'aquest capítol.  
  
Article 25. Valoració de les sol·licituds d'ajudes per a inversió  
Les sol·licituds d'ajudes per a inversió seran valorades de conformitat amb el que estableix l'article 20.  
  
DISPOSICIONS ADDICIONALS  
  
Única. Finançament  
La conselleria amb competències en matèria d'economia social finançarà les ajudes a què es refereix la present Ordre amb càrrec al programa pressupostari que incorpore els fons per a la concessió de les ajudes destinades a la promoció, foment i difusió de l'economia social i les seues empreses, i a les línies pressupostàries corresponents consignades en els pressupostos de la Generalitat de cada exercici. Durant els exercicis en què les bases estiguen vigents, es publicaran les convocatòries corresponents, fent-hi constar les dotacions anuals, consignades en els pressupostos de la Generalitat, amb què hagen de finançar-se.  
  
  
DISPOSICIÓ DEROGATÒRIA ÚNICA  
  
Queda expressament derogada l'Ordre 24/2010, de 4 de juny, de la Conselleria d'Economia, Hisenda i Ocupació, per la qual s'aprovaren les bases reguladores per a la concessió d'ajudes destinades a la promoció, foment i difusió de l'economia social a la Comunitat Valenciana i es convocaren per a l'exercici 2010.  
  
DISPOSICIONS FINALS  
  
Primera. Habilitació  
Per als exercicis 2016 i successius en què es troben vigents les bases aprovades per la present Ordre, es delega en la persona titular de la direcció general competent en matèria d'economia social la facultat de dictar la resolució de convocatòria anual de les ajudes corresponents, la resolució de la qual expressarà, també, les línies de crèdit que les financen i l'import global màxim que, de conformitat amb el que dispose la corresponent llei de pressupostos de cada exercici, es destinarà a la concessió de les ajudes previstes en aquestes bases, així com els terminis per a presentar les sol·licituds d'ajudes corresponents.  
  
  
Segona. Entrada en vigor  
La present Ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 21 de novembre de 2016  
  
El conseller d'Economia Sostenible,   
Sectors Productius, Comerç i Treball  
RAFAEL CLIMENT GONZÁLEZ


Còpia Permalink ELI